
Resolucija Evropskega parlamenta o izidu predsedniških volitev v Rusiji (2012/2573(RSP))

Evropski parlament,

–
ob upoštevanju sporazuma o partnerstvu in sodelovanju med Evropsko unijo in Rusko federacijo, ki je začel veljati leta 1997 in je bil podaljšan do nadomestitve z novim sporazumom,

–
ob upoštevanju tekočih pogajanj o novem sporazumu, ki bo zagotovil nov celostni okvir za odnose med EU in Rusijo, ter partnerstva za modernizacijo, sklenjenega leta 2010,

–
ob upoštevanju svojih prejšnjih poročil in resolucij o Rusiji, zlasti resolucij z dne 16. februarja 2012
 o bližnjih predsedniških volitvah v Rusiji, z dne 14. decembra 2011
 o volitvah v dumo, predvsem njegovih kritik o poteku volitev v dumo, in z dne 7. julija 2011
 o pripravah na volitve v dumo Ruske federacije decembra 2011,

–
ob upoštevanju skupne izjave Urada OVSE za demokratične institucije in človekove pravice, parlamentarne skupščine OVSE in parlamentarne skupščine Sveta Evrope o predhodnih in sklepnih ugotovitvah z dne 5. marca 2012,

–
ob upoštevanju izjave podpredsednice Komisije/visoke predstavnice Unije za zunanje zadeve in varnostno politiko z dne 4. marca 2012 o predsedniških volitvah v Rusiji 4. marca 2012 ter njenih govorov z dne 14. decembra 2011 v Strasbourgu o vrhunskem srečanju med EU in Rusijo ter z dne 1. februarja 2012 v Bruslju o političnih razmerah v Rusiji,

–
ob upoštevanju člena 110(2) Poslovnika,

A.
ker EU kot ruska strateška partnerica in neposredna soseda pozorno spremlja volilni proces in javno razpravo ter močno razširjene proteste, ki še vedno potekajo v Rusiji zaradi volitev v dumo decembra lansko leto in predsedniških volitev, ki so potekale 4. marca;

B.
ker je še vedno prisotna zaskrbljenost zaradi dogodkov v Ruski federaciji, povezanih s spoštovanjem in zaščito človekovih pravic ter upoštevanjem skupno sprejetih demokratičnih načel, volilnih predpisov in postopkov; ker je Ruska federacija polnopravna članica Sveta Evrope in Organizacije za varnost in sodelovanje v Evropi ter se je s tem zavezala k spoštovanju načel demokracije in človekovih pravic;

C.
ker je Evropsko sodišče za človekove pravice 12. aprila 2011 razsodilo proti okornim postopkom za registracijo političnih strank v Rusiji, ki niso v skladu z volilnimi standardi, ki sta jih določila Svet Evrope in OVSE; ker omejevanje registracije političnih strank in kandidatov zavira politično konkurenco in pluralizem v Rusiji;

D.
ker so kljub nedavnim omejenim pobudam za izboljšanje volilnih predpisov splošna pravila še vedno pretirano zapletena ter v nekaterih primerih nejasna, kar vodi v nedosledno uporabo pravne podlage;

E.
ker je v skupni izjavi Urada OVSE za demokratične institucije in človekove pravice, parlamentarne skupščine OVSE in parlamentarne skupščine Sveta Evrope o predhodnih in sklepnih ugotovitvah z dne 5. marca 2012 zapisano, da je bil volilni proces zaradi pomanjkljivosti procesa registracije kandidatov, neenake in pristranske medijske pokritosti in uporabe državnih sredstev v korist enega kandidata močno prilagojen temu kandidatu;
F.
ker je ruski narod, zlasti protestniki „belega traku“, s številnimi demonstracijami po volitvah v dumo 4. decembra 2011 izrazil svojo željo po večji demokraciji in celoviti reformi volilnega sistema;

1.
je seznanjen z rezultati predsedniških volitev v kontekstu predhodnih ugotovitev Urada OVSE za demokratične institucije in človekove pravice;

2.
ob popolni podpori programu posodobitve, ki zajema dialog o gospodarskih in političnih reformah z namenom uvedbe in izvajanja reform za odpravo obstoječih pomanjkljivosti, poudarja potrebo po kritičnem sodelovanju z Rusijo;

3.
močno kritizira pomanjkljivosti in nepravilnosti pri pripravi in izvedbi teh volitev ter omejeno izbiro volivcev; pozdravlja pomembno udeležbo civilne družbe v kampanji in poziva k celoviti in pregledni analizi vseh nepravilnosti, da bi okrepili demokratična pravila za prihodnje volitve;

4.
poziva predsednika Medvedjeva, naj od besed preide k dejanjem in naj zagotovi sprejetje potrebnih reform političnega sistema, ter pričakuje, da bo novi ruski predsednik pripravljen nadaljevati te reforme, vključno z zelo potrebno poenostavitvijo pravil za registracijo političnih strank; poziva tudi k resni zavezanosti reševanju problemov medijske svobode ter pravice do zbiranja in izražanja; ponovno izraža pripravljenost EU na sodelovanje z Rusijo, tudi v okviru partnerstva za modernizacijo, da bi v se v Rusiji izboljšalo spoštovanje človekovih in temeljnih pravic ter bi se povečala učinkovitost neodvisnega sistema pravne države;

5.
spodbuja ruske oblasti in politične stranke, ki imajo svoje predstavnike v dumi, naj začnejo konstruktiven dialog s prodemokratičnimi protestniki in z opozicijo, da bi omogočili celovito reformo, preglednost in demokratičnost; poziva novoizvoljenega predsednika Vladimirja Putina, naj omili svoje izjave o protestnikih in naj z njimi začne iskren dialog o prihodnosti države;

6.
je seznanjen, da je duma uvodoma izrazila odobravanje osnutkov predsedniških zakonov, namenjenih celovitim spremembam političnega sistema, vključno s poenostavitvijo pravil za registracijo političnih strank in njihov dostop do volitev; poziva dumo, naj pri sprejemu potrebnih zakonov upošteva spremembe, ki so jih predlagale neregistrirane stranke; pričakuje, da bodo vse strani izkoristile priložnost in pred inavguracijo novoizvoljenega predsednika sprejele celovit sveženj reform, tudi za spremembo volilnega zakona; izraža močno željo po uspešnem izidu in polnem izvajanju vsem predlogov reform, o katerih je razpravljala delovna skupina Medvedjeva; 

7.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, vladi in parlamentu Ruske federacije, Svetu Evrope in Organizaciji za varnost in sodelovanje v Evropi.

� Sprejeta besedila, P7_TA(2012)0054.


� Sprejeta besedila, P7_TA(2011)0575.


� Sprejeta besedila, P7_TA(2011)0335.

